
讘讘讗 诪爪讬注讗 住讛 注"讗 - 驻讬专讜砖 砖讟讬讬谞讝诇抓

讚谞讬讞讗 诇讬讛 [砖谞讜讞 诇讜, 诇讘注诇 讛注讘讚] 讘讻讱 讻讚讬 砖诇讗 谞住转专讬 注讘讚讬讛 [讬转拽诇拽诇 注讘讚讜], 砖讬转专讙诇 诇诇讻转 讘讟诇 讘诇讗 注讘讜讚讛.


讗诪专 诇讬讛 [诇讜] 专讘讗: 讛谞讬 诪讬诇讬 [讚讘专讬诐 讗诇讛] 讗诪讜专讬诐 讚讜讜拽讗 讛讬讻讗 讚诇讗 诪住讬拽 讘讬讛 讝讜讝讬 [砖讗讬谞讜 谞讜砖讛 讘讜 讻住驻讬诐], 讗讘诇 诪专 [讗讚讜谞讬] 讻讬讜谉 讚诪住讬拽 讘讛讜 讝讜讝讬 诪讞讝讬 [砖讛讜讗 谞讜砖讛 讘讛诐 讻住驻讬诐, 谞专讗讛 讛讚讘专] 讻专讘讬转. 砖讛专讬 讗诪专 专讘 讬讜住祝 讘专 诪谞讬讜诪讬 讗诪专 专讘 谞讞诪谉: 讗祝 注诇 驻讬 砖讗诪专讜 砖讛讚专 讘讞爪专 讞讘讬专讜 砖诇讗 诪讚注转讜 鈥� 讗讬谞讜 爪专讬讱 诇讛注诇讜转 诇讜 砖讻专, 讘讻诇 讝讗转 讗诐 讛诇讜讛讜 讜讚专 讘讞爪讬专讜 鈥� 爪专讬讱 诇讛注诇讜转 诇讜 砖讻专. 诪砖诪注, 砖讗驻讬诇讜 讚讘专 讛诪讜转专 讘讗讜驻谉 讗讞专, 讘诪拽专讛 砖诇 讛诇讜讜讗讛, 讗住讜专 诪驻谞讬 讞砖砖 专讬讘讬转. 讗诪专 诇讬讛 [诇讜]: 讛讚专讬 讘讬 [讞讜讝专 讗谞讬 讘讬] 讜诇讗 讗注砖讛 讻谉 注讜讚.


讗 讗诪专 讗讘讬讬: 讛讗讬 诪讗谉 讚诪住讬拽 讝讜讝讬 讚专讬讘讬转讗 讘讞讘专讬讛 [诪讬 砖谞讜砖讛 讻住驻讬诐 砖诇 专讬讘讬转 讘讞讘讬专讜], 讜拽讗 讗讝诇讬 讞讟讬 [讜讛讜诇讻讬诐, 谞诪讻专讬诐, 讞讬讟讬诐] 讘讗专讘注讛 讙专讬讜讬 讘讝讜讝讗 讘砖讜拽讗 [住讗讬诐 讘讝讜讝 讘砖讜拽], 讜讬讛讬讘 诇讬讛 讗讬讛讜 [讜谞讜转谉 诇讜 讛讜讗, 讛诇讜讜讛] 讞诪砖讛 住讗讬诐 讘住诇注 讻转砖诇讜诐 讛专讬讘讬转, 讻讬 诪驻拽讬谞谉 诪讬谞讬讛 [讻讗砖专 诪讜爪讬讗讬诐 讗谞讜 讘讘讬转 讚讬谉 诪诪谞讜] 讗转 讛专讬讘讬转 砖诇拽讞 鈥� 讗专讘注讛 住讗讬诐 诪驻拽讬谞谉 诪讬谞讬讛 鈥� [讗谞讞谞讜 诪讜爪讬讗讬诐, 诇讜拽讞讬诐 诪诪谞讜] 讻讬 讗讬讚讱 [讛砖讗专], 讛住讗讛 讛谞讜住驻转 鈥� 讗讜讝讜诇讬 [讛讜讝诇讛] 讛讜讗 讚拽讗 诪讜讝讬诇 讙讘讬讛 [砖讛讜讝讬诇 诇讜] 讜讗诐 讻讬 注砖讛 诇讜 讟讜讘讛, 讗讬谉 诇专讗讜转 讘讝讛 讞诇拽 诪谉 讛专讬讘讬转. 讜讗讬诇讜 专讘讗 讗诪专: 讞诪砖讛 住讗讬诐] 诪驻拽讬谞谉 诪讬谞讬讛 [诪讜爪讬讗讬诐 讗谞讜 诪诪谞讜], 讚诪注讬拽专讗 讘转讜专转 专讬讘讬转讗 讗转讗讬 诇讬讚讬讛 [砖诪转讞讬诇讛 讘转讜专转 专讬讘讬转 讘讗 讛讚讘专 诇讬讚讜] 讜讗诐 讻谉 讛讻诇 专讬讘讬转.


讜注讜讚 讗诪专 讗讘讬讬: 讛讗讬 诪讗谉 讚诪住讬拽 [诪讬 砖谞讜砖讗] 讗专讘注讛 讝讜讝讬 讚专讬讘讬转讗 讘讞讘专讬讛 [讝讜讝讬诐 砖诇 专讬讘讬转 讘讞讘讬专讜] 讜讬讛讬讘 诇讬讛 [讜谞讜转谉 诇讜] 讙诇讬诪讗 讘讙讜讬讬讛讜 [讬讞讚 讗转诐], 讻讬 诪驻拽讬谞谉 诪讬谞讬讛 [讻讗砖专 诪讜爪讬讗讬诐 讗谞讜 诪诪谞讜] 讗转 讛专讬讘讬转 砖拽讬讘诇 砖诇讗 讻讚讬谉 鈥� 讗专讘注讛 讝讜讝讬诐 诪驻拽讬谞谉 诪讬谞讬讛 [诪讜爪讬讗讬诐 讗谞讜 诪诪谞讜], 讗转 讛讙诇讬诪讗 诇讗 诪驻拽讬谞谉 诪讬谞讬讛 [讗讬谉 讗谞讜 诪讜爪讬讗讬诐 诪诪谞讜], 讜专讜讗讬诐 讝讗转 讻注讬住拽讛 砖诇 诪讻讬专讛. 专讘讗 讗诪专: 讗转 讛讙诇讬诪讗 诪驻拽讬谞谉 诪讬谞讬讛 [诪讜爪讬讗讬诐 讗谞讜 诪诪谞讜]. 诪讗讬 讟注诪讗 [诪讛 讟注诐] 鈥� 讻讬 讛讬讻讬 [讻讚讬] 砖诇讗 诇讬诪专讜 [讬讗诪专讜] 砖讛讙诇讬诪讗 讚诪讻住讬 讜拽讗讬 [砖驻诇讜谞讬 诪转讻住讛 讜讛讜诇讱] 讘讛 讙诇讬诪讗 讚专讬讘讬转讗 讛讜讗 [砖诇 专讬讘讬转 讛讬讗].


讗诪专 专讘讗: 讛讗讬 诪讗谉 讚诪住讬拽 转专讬住专 讝讜讝讬 讚专讬讘讬转讗 讘讞讘专讬讛 [诪讬 砖谞讜砖讛 砖谞讬诐 注砖专 讝讜讝讬诐 砖诇 专讬讘讬转 讘讞讘讬专讜] 讜讗讙专 诇讬讛 [讜讛砖讻讬专 诇讜] 讛诇讜讜讛 讞爪专 讚诪转讙专讗 [砖谞砖讻专转 讻专讙讬诇] 讘注砖专讛 讝讜讝讬诐 讜讗讜讙专讬讛 谞讛诇讬讛 讘转专讬住专 [讜讛砖讻讬专讛 诇讜 讘转专讬住专] 讜住讻讜诐 讝讛 讛讬讜讜讛 讗转 转砖诇讜诐 讛专讬讘讬转, 讻讬 诪驻拽讬谞谉 诪讬谞讬讛 [讻讗砖专 诪讜爪讬讗讬诐 讗谞讜 诪诪谞讜, 诪谉 讛诪诇讜讜讛] 讗转 讛专讬讘讬转 鈥� 转专讬住专 诪驻拽讬谞谉 诪讬谞讬讛 [砖谞讬诐 注砖专 讝讜讝讬诐 诪讜爪讬讗讬诐 讗谞讜 诪诪谞讜], 砖讛专讬 讝讛 讛讬讛 住讻讜诐 讛专讬讘讬转 砖谞转讞讬讬讘 诇讜.


讗诪专 诇讬讛 [诇讜] 专讘 讗讞讗 诪讚驻转讬 诇专讘讬谞讗: 讜诇讬诪讗 诇讬讛 [讜砖讬讗诪专 诇讜] 讛诪诇讜讜讛 诇诇讜讜讛: 讗诐 讛讬讬转讬 砖讜讻专 讗讜转讛 注讻砖讬讜 讛讬讬转讬 诪讜讻谉 诇讜讜转专 诇讜, 讻讬 讗讙专讗 讛讻讬 [讻砖砖讻专转讬 讻讱] 讘诪讞讬专 讙讘讜讛 讬讜转专 讻讬讜谉 讚讛讜讛 拽讗 诪砖转专砖讬 诇讬 [砖讛讬讛 诇讬 专讜讜讞 讘讛] 诪砖讜诐 讛专讬讘讬转, 讛砖转讗 讚诇讗 诪砖转专砖讬 诇讬 讻讚讗讙专讬 讻讜诇讬 注诇诪讗 讛讜讗 讚讗讙专谞讗 [注讻砖讬讜 砖讗讬谞谞讬 诪专讜讜讬讞 讘专讬讘讬转, 讻诪讜 砖砖讜讻专讬诐 讻诇 讛注讜诇诐 讛讜讗 砖讗谞讬 砖讜讻专], 讜讛专讬 讛讻诇 砖讜讻专讬诐 讘注砖专讛! 讜讚讜讞讬诐: 诪砖讜诐 砖讗诪专 诇讬讛 [砖讗讜诪专讬诐 诇讜] 诇诪诇讜讜讛: 讛专讬 住讘专转 讜拽讘诇转 注诇 注爪诪讱, 讜诪讚注转讱, 诇讛讞砖讬讘 讝讗转 讘转专讬住专.


讘 诪砖谞讛 诪专讘讬谉 注诇 讛砖讻专 讜诪讜住讬驻讬诐 讻住祝 讗诐 诪砖诇诪讬诐 讗转 讚诪讬 讛砖讻讬专讜转 讘诪讗讜讞专 讜讗讬谉 诪专讘讬谉 注诇 讛诪讻专. 讻讬爪讚? 讛砖讻讬专 诇讜 讗转 讞爪专讜, 讜讗诪专 诇讜 讛诪砖讻讬专: "讗诐 诪注讻砖讬讜 讗转讛 谞讜转谉 诇讬 讗转 讚诪讬 讛砖讻讬专讜转 鈥� 讛专讬 讛讜讗 诇讱 讘注砖专 住诇注讬诐 诇砖谞讛, 讜讗诐 砖诇 讞讜讚砖 讘讞讜讚砖 讗转讛 诪砖诇诐 诇讬 住诇注 诇讞讜讚砖", 砖谞诪爪讗 诪拽讘诇 讘诪砖讱 讛砖谞讛 砖谞讬诐 注砖专 住诇注讬诐 讛专讬 讝讛 诪讜转专, 讗祝 砖讛讜讗 诪拽讘诇 讬讜转专 讘砖诇 讗讬讞讜专 讘转砖诇讜诐. 讜讗讜诇诐 讗诐 诪讻专 诇讜 讗转 砖讚讛讜, 讜讗诪专 诇讜: "讗诐 诪注讻砖讬讜 讗转讛 谞讜转谉 诇讬 鈥� 讛专讬 讛讬讗 砖诇讱 讘讗诇祝 讝讜讝, 讜讗诐 诇砖注转 讛讙讜专谉 讗转讛 谞讜转谉 诇讬 讛专讬 讛讬讗 讘砖谞讬诐 注砖专 诪谞讛 (讗诇祝 讜诪讗转讬讬诐 讝讜讝) "鈥� 讗住讜专 诪砖讜诐 专讬讘讬转.


讙 讙诪专讗 砖讜讗诇讬诐: 诪讗讬 砖谞讗 专讬砖讗 讜诪讗讬 砖谞讗 住讬驻讗 [讘诪讛 砖讜谞讛 讛讛转讞诇讛 讜讘诪讛 砖讜谞讛 讛住讜祝], 诪讚讜注 讘砖讻讬专讜转 讛讚讘专 诪讜转专, 讜讘诪讻专 谞讞砖讘 讛讚讘专 诇专讬讘讬转? 讜诪砖讬讘讬诐: 专讘讛 讜专讘 讬讜住祝, 讚讗诪专讬 转专讜讬讬讛讜 [砖讗诪专讜 砖谞讬讛诐]: 讻诇诇 讛讜讗 砖砖讻讬专讜转 讗讬谞讛 诪砖转诇诪转 讗诇讗 讘住讜祝, 砖诪注讬拽专 讛讚讬谉 讝诪谉 转砖诇讜诐 注讘讜专 砖讻讬专讜转 讛讜讗 讘住讜祝 诇讗讞专 砖讙讜诪专讬诐 讗转 讛砖讻讬专讜转, 讜讛讗讬 [讜讝讛] 讻讬讜谉 砖诇讗 诪讟讗 讝诪谞讬讛 诇诪讬讙讘讗 [讛讙讬注 讝诪谞讜 诇讙讘讜转] 讘转讞讬诇讛 讛讛砖讻专讛 鈥� 诇讗讜 讗讙专 谞讟专 诇讬讛 [诇讗 砖讻专 砖诇 讛诪转谞讛 诇讜] 讛讜讗 砖诪拽讘诇, 讗诇讗 诇讛讬驻讱, 诪砖讜讜讗 讛讜讗 讚讛讻讬 砖讜讬讗 [讝讛 讛讜讗 讛砖讜讜讬 砖讛讜讗 砖讜讜讛] 讻驻讬 讛诪讞讬专 讛讙讘讜讛 讬讜转专, 讜讛讗讬 讚拽讗诪专 诇讬讛 [讜讝讛 砖讗讜诪专 诇讜] "讗诐 诪注讻砖讬讜 讗转讛 谞讜转谉 诇讬 鈥� 讛专讬 讛讜讗 诇讱 讘注砖专 住诇注讬诐 诇砖谞讛" 鈥� 讗讜讝讜诇讬 [讛讜讝诇讛] 讛讜讗 讚拽讗 诪讜讝讬诇 讙讘讬讛 [砖诪讜讝讬诇 讗爪诇讜], 诪砖讜诐 砖诪拽讘诇 讻住祝 讛专讘讛 诇驻谞讬 讛讝诪谉, 讜讗讬谉 讝讜 专讬讘讬转.


 讜讗讬诇讜 住讬驻讗 [讘住讜祝], 讻讬讜谉 讚讝讘讬谞讬 谞讬谞讛讜 [砖诪讻专 讛讜讗] 讜讘注讬 诇诪砖拽诇 讚诪讬 [讜爪专讬讱 诇拽讞转 讻住祝] 诪注讻砖讬讜 讗诐 诪砖诇诐 诇讜 讬讜转专 诇讗讞专 讝诪谉, 讛诇讻讱 讗讙专 谞讟专 诇讬讛 [砖讻专 讛诪转谞讛 诇讜] 讛讜讗, 讜讗住讜专. 讗诪专 专讘讗: 讚拽讜 讘讛 专讘谞谉 讘讛讗 诪讬诇转讗 讜讗讜拽诪讜讛 讗拽专讗 [讚拽讚拽讜 讞讻诪讬诐 讘讚讘专 讝讛 讜讛注诪讬讚讜讛讜, 诇诪讚讜讛讜, 诪谉 讛讻转讜讘], 砖谞讗诪专: "讻砖讻讬专 砖谞讛 讘砖谞讛" (讜讬拽专讗 讻讛, 谞讙), 诇诇诪讚: 砖讻讬专讜转 砖诇 砖谞讛 讝讜 讗讬谞讛 诪砖转诇诪转 讗诇讗 讘砖谞讛 讗讞专转, 讛专讬 砖讬砖 讘讻转讜讘 专讗讬讛 诇诪讛 砖讗诪专谞讜 拽讜讚诐.


讚 砖谞讬谞讜 讘诪砖谞讛 砖讗诐 讬诪转讬谉 讜讬砖诇诐 诇讜 讘砖注转 讛讙讜专谉 讘砖谞讬诐 注砖专 诪谞讛 鈥� 讗住讜专. 讗诪专 专讘 谞讞诪谉: 讟专砖讗 砖专讬 [讛住讻诐 诪讻讬专讛 诪讜转专]. 讻诇讜诪专, 诪讜转专 诇注砖讜转 讞讜讝讛 诪讻讬专讛 砖转讛讬讛 讘讜 转讜住驻转 诪讞讬专 注讘讜专 转砖诇讜诐 诪讗讜讞专, 讗诐 讗讬谞谞讜 诪驻专砖 砖讘砖讻专 讛诪转谞转 讛讻住祝 讛讜讗 诪拽讘诇 讬讜转专, 讗诇讗 拽讜爪讘 住转诐 诪讞讬专 讜讝诪谉 驻专注讜谉.


讗讬转讬讘讬讛 [讛拽砖讛 诇讜] 专诪讬 讘专 讞诪讗 诇专讘 谞讞诪谉, 讜讗诪专讬 诇讛 [讜讬砖 讗讜诪专讬诐] 砖讛讬讛 讝讛 专讘 注讜拽讘讗 讘专 讞诪讗 砖讛拽砖讛 诇专讘 谞讞诪谉, 砖谞讬谞讜: 讜讗诐 诇讙讜专谉 讘砖谞讬诐 注砖专 诪谞讛 鈥� 讗住讜专! 讗诪专 诇讬讛 [诇讜]: 讬砖 诇讛讘讚讬诇; 讛转诐 [砖诐] 鈥� 拽抓 诇讬讛 [拽爪抓 诇讜], 砖讛专讬 驻讬专砖 讜讗诪专 砖诇讗讞专 讝诪谉 讬讛讗 诪讞讬专 讙讘讜讛 讬讜转专, 讜讛专讬 讝讜 专讬讘讬转, 讛讻讗 [讻讗谉] 鈥� 诇讗 拽抓 诇讬讛 [拽爪抓 诇讜] 讜讬砖 讘讻讱 转讜住驻转 讘诇讗 专讬讘讬转 讘专讜专讛.


讗诪专 专讘 驻驻讗: 讟专砖讗 讚讬讚讬 砖专讬 [讛住讻诐 诪讞讬专讛 砖诇讬 砖讗谞讬 注讜砖讛 讘砖讬讻专 讘讜讜讚讗讬 诪讜转专], 诪讗讬 讟注诪讗 [诪讛 讟注诐] 讛讚讘专 鈥� 砖讻专讗讬 诇讗 驻住讬讚 [讛砖讬讻专 砖诇讬 讗讬谞谞讜 谞驻住讚] 讗诐 讛讬讬转讬 诪砖讗讬专 讗讜转讜 讘专砖讜转讬 诇诪砖讱 讝诪谉 讜诪讜讻专 讗讜转讜 讗讝 讘讬讜拽专, 讝讜讝讬 诇讗 爪专讬讻谞讗 [讻住祝 讗讬谉 讗谞讬 爪专讬讱] 讻注转, 讗诇讗 讗谞讗 [讗谞讬] 讛讜讗 讚拽讗 注讘讬讚谞讗 诪讬诇转讗 讙讘讬 诇讜拽讞 [砖注讜砖讛 讚讘专, 讟讜讘讛, 诇拽讜谞讛] 砖讗谞讬 诪讜讻专 诇讜 讘诇讗 诇拽讘诇 讻住祝 诪讬讚. 讜讗诐 讻谉, 讘注爪诐 讗讬谉 讻讗谉 专讜讜讞 砖诇 专讬讘讬转.


讗诪专 诇讬讛 [诇讜] 专讘 砖砖转 讘专讬讛 [讘谞讜] 砖诇 专讘 讗讬讚讬 诇专讘 驻驻讗: 诪讗讬 讞讝讬 诪专 讚拽讗 讗讝诇转 讘转专 讚讬讚讱 [诪讛 专讜讗讛 讗讚讜谞讬 砖讗转讛 讛讜诇讱 讗讞专讬 注爪诪讱] 讗讞专讬 讛爪讚 砖诇讱 讘谞讜砖讗, 砖诪讘讞讬谞转讱 讗讬谉 讘讻讱 专讜讜讞 砖诇 专讬讘讬转?! 讝讬诇 讘转专 讚讬讚讛讜 [诇讱 讗讞专 讛爪讚 砖诇讛诐] 砖诇 讛拽讜谞讬诐 诪诪讱, 砖讗讬诇讜 讛讜讜 诇讛讜 讝讜讝讬 [讛讬讜 诇讛诐 讝讜讝讬诐, 讻住祝] 鈥� 讛讜讜 砖拽诇讬 讻讬 讛砖转讗 [讛讬讜 诇讜拽讞讬诐 讻驻讬 讛诪讞讬专 砖诇 注讻砖讬讜], 讛砖转讗 讚诇讬转 诇讛讜 讝讜讝讬 [注讻砖讬讜 砖讗讬谉 诇讛诐 讝讜讝讬, 讻住祝] 鈥� 砖拽诇讬 讻讬讜拽专讗 讚诇拽诪讬讛 [讛诐 诇讜拽讞讬诐 诇驻讬 讛讬讜拽专 砖讬讛讬讛 讘注转讬讚], 讜谞诪爪讗 砖讛诐 诪砖诇诪讬诐 专讬讘讬转 注讘讜专 讛讛诪转谞讛 讘驻专注讜谉 讛讻住祝!


讗诪专 专讘 讞诪讗: 讟专砖讗 讚讬讚讬 [讛住讻诐 讛诪讻讬专讛 砖诇讬] 讜讚讗讬 砖专讬 [诪讜转专], 砖讛讬讛 注讜砖讛 讛住讻诪讬 诪讻讬专讛 讘诪拽讜诐 砖讘讜 讛住讞讜专讛 讘讝讜诇, 讜讛讬讛 诪讜讻专 讗讜转讛 诇驻讬 讛砖注专 砖诇 诪拽讜诐 砖讛讬讗 注讜诇讛 讘讬讜拽专, 讜讛拽讜谞讬诐 讛讬讜 诪讘讬讗讬诐 讗转 住讞讜专转诐 诇诪拽讜诐 讘讜 讛讬讗 注讜诇讛 讘讬讜拽专 讜诪讜讻专讬诐 讗讜转讛 砖诐 讘诪讞讬专 讛讙讘讜讛 讘讬讜转专, 讜讛讜讗 讛讬讛 诪拽讘诇 注诇讬讜 讗讞专讬讜转 诪住讜讬讬诪转 注讘讜专 讛住讬讻讜谞讬诐 砖讘讚专讱, 讜诪砖讜诐 讻讱 讬砖 讘讻讱 诪砖讜诐 注讬住拽转 砖讜转驻讜转 诪讻讬专讛 讜诇讗 专讬讘讬转.


诪讗讬 讟注诪讗 [诪讛 讟注诐] 讛讚讘专 鈥� 谞讬讞讗 诇讛讜 讚诇讬拽讜 讘专砖讜转讬 [谞讜讞 诇讛诐 砖转讛讗 讛住讞讜专讛 谞讞砖讘转 讻注讜诪讚转 讘专砖讜转讬], 砖讘讻诇 讛讬讻讗 讚拽讗 讗讝诇讬 [诪拽讜诐 砖讛诐 讛讜诇讻讬诐] 鈥� 砖讘拽讬 诇讛讜 诪讻住讗 讜谞拽讜讟 诇讛讜 砖讜拽讗 [诪谞讬讞讬诐 诇讛诐 诪谉 讛诪讻住 讜诪讞讝讬拽讬诐 诇讛诐 讗转 讛砖讜拽], 砖谞讜转谞讬诐 诇讛诐 讝讻讜转 拽讚讬诪讛 讘诪讻讬专讛, 诇驻讬 砖讛讬讛 专讘 讞诪讗 诪讞讻诪讬 讘讬转 专讗砖 讛讙讜诇讛, 讜讛讬讜 讛讻诇 诪住讬讬注讬诐 讘讬讚讜. 讜谞诪爪讗 砖讛诐 诪专讜讜讬讞讬诐 讘注讬住拽讛 讝讜, 讜讗祝 砖讛诐 诪砖诇诪讬诐 讬讜转专 鈥� 讛专讬 讛诐 诪砖诇诪讬诐 注讘讜专 讛专讜讜讞 砖讬砖 诇讛诐 注诇 讬讚讬 讛注讬住拽讛 讗转讜.

